

**კონკურსი**

 **„ლიტერატურული აგენტის სასწავლო მოდულის შემუშავების და დანერგვის ხელშეწყობა“**

**მუხლი 1. ზოგადი ინფორმაცია კონკურსის შესახებ**

1. კონკურსის „ლიტერატურული აგენტის სასწავლო მოდულის შემუშავების და დანერგვის ხელშეწყობა“ (შემდგომში-კონკურსი) მიზანია 5-კვირიანი ტრეინინგების ჩატარება საქართველოში ლიტერატურული აგენტის პროფესიის განვითარების ხელშეწყობის მიზნით და შესაბამისი კადრების მომზადება, რომლებიც შეძლებენ ქართული ლიტერატურის სწორად გატანას როგორც ლოკალურ, ასევე საერთაშორისო ბაზარზე.
2. 2021 წელს, სსიპ “შემოქმედებითმა საქართველომ” განახორციელა პროექტის პირველი ეტაპი, სახელწოდებით - “ლიტერატურული აგენტის ჩამოყალიბების ხელშეწყობა”. ადგილობრივ მრჩეველთა საბჭოსთან კონსულტაციისა და სექტორის წარმომადგენლებთან გამართული ფოკუს-ჯგუფების საფუძველზე, გაანალიზდა საქართველოში ლიტერატურისა და საგამომცემლო სექტორში არსებული ვითარება და გამოვლინდა ლიტერატურული აგენტის პროფესიის საჭიროება და მისი საქმიანობის კონკრეტული მიმართულებები. ადგილობრივ ექსპერტთან და პროექტის გუნდთან გამართული კონსულტაციების საფუძველზე, ბრიტანეთის საბჭოს დახმარებით შერჩეულმა პროექტის საერთაშორისო ექსპერტმა, ემა ბრაუნმა მოამზადა სარეკომენდაციო პაკეტი -“ლიტერატურული აგენტის პროფესიის განვითარების ხელშეწყობა საქართველოში“. დოკუმენტი მოკლედ მიმოიხილავს ლიტერატურული აგენტის პროფესიას - კონკრეტულ ფუნქციებს და მახასიათებლებს, აღნიშნული პროფესიის ადამიანისთვის საჭირო უნარ-ჩვევებსა და ცოდნას, მკითხველს აცნობს ბრიტანულ გამოცდილებას, შემდგომ აფასებს საქართველოში არსებულ სიტუაციას, განიხილავს არსებულ საჭიროებებს და ყოველივე ზემოაღნიშნულის საფუძველზე აყალიბებს სექტორის განვითარებისთვის საჭირო რეკომენდაციებსა და კონკრეტულ ნაბიჯებს. მიმდინარე წელს, საქართველოს კუტურის, სპორტისა და ახალგაზრდობისსამინისტროს გადაწყვეტილებით, სსიპ „შემოქმედებით საქართველოს” დაევალა აღნიშნული პროექტის მეორე ეტაპის განხორციელება, რაც გულისხმობს ლიტერატურული აგენტის სასწავლო მოდულის შემუშავებასა და დანერგვას. სსიპ „შემოქმედებითმა საქართველომ“ პროექტის ფარგლებში ტრენინგების განხორციელების დელეგირება მიზანშეწონილად მიიჩნია შესაბამისი პროფილის მქონე უმაღლესი სასწავლო დაწესებულებებისთვის და ტრენინგ ცენტრებისთვის.

**მუხლი 2. კონკურსის პირობები:**

1. კონკურსი ცხადდება სსიპ „შემოქმედებითი საქართველოს“ ვებ-გვერდზე [www.creativegeorgia.ge](http://www.creativegeorgia.ge) გამოქვეყნების გზით;
2. კონკურსში მონაწილეობის უფლება აქვთ საქართველოში რეგისტრირებულ უმაღლეს საგანმანათლებლო დაწესებულებებსა და ტრენინგ ცენტრებს;
3. საკონკურსო დოკუმენტაცია წარმოდგენილი უნდა იყოს ქართულ ენაზე;
4. კონკურსში მონაწილე ორგანიზაციას უნდა ჰქონდეს შესაბამისი ჰუმანიტარული მიმართულება/პროფილი;
5. კონკურსში მონაწილე ორგანიზაციას უნდა ჰქონდეს ტრენინგების ჩატარების გამოცდილება;
6. კონკურსში გამარჯვებულმა ორგანიზაციამ უნდა ჩაატაროს 5-კვირიანი ტრენინგები.
7. ტრენინგები უნდა მოიცავდეს შემდეგ სალექციო კურსს:
* საუბრები ქართულ ლიტერატურაზე
* მარკეტინგი (წიგნისა და საგამომცემლო საქმის მიმართულებით)
* ფინანსური მენეჯმენტის ელემენტარული კურსი

* სამართალი (წიგნის და საგამომცემლო საქმის მიმართულებით)
1. კონკურსში გამარჯვებული ორგანიზაციის მიერ ტრენინგისთვის შერჩეული მონაწილეების რაოდენობა არ უნდა იყოს 10-ზე ნაკლები;
2. კონკურსში გამარჯვებულმა ორგანიზაციამ ტრენინგებზე დღეში ერთხელ უნდა უზრუნველყოს ყავის შესვენება.
3. კონკურსში გამარჯვებულმა ორგანიზაციამ ტრენინგის მონაწილე 1 ან 2 საუკეთესო სტუდენტი უნდა გაგზავნოს საზღვარგარეთ სტაჟირებაზე;
4. საკონკურსო თანხის ოდენობა შეადგენს **26,500.00** ლარს **(კანონმდებლობით გათვალისწინებული გადასახადების გათვალისწინებით);**
5. კონკურსში გამარჯვებულმა ორგანიზაციამ აღნიშნული თანხა უნდა გადაანაწილოს შემდეგ აქტივობებზე:
* 5-კვირიანი ტრენინგების ჩატარება;
* პროექტის მენეჯმენტის გუნდის ჰონორარის გადახდა;
* ლექტორების ჰონორარის გადახდა;
* ყავის შესვენებით უზრუნველყოფა;
* შესაბამისი სერტიფიკატების გაცემა;
* 1 ან 2 სტუდენტის სტაჟირება საზღვარგარეთ;
1. სსიპ „შემოქმედებითი საქართველო“ უზრუნველყოფს ტრენინგებში საერთაშორისო ექსპერტის ჩართულობას, რაც სავალდებულოა გასათვალისწინებლად კონკურსში გამარჯვებული ორგანიზაციისთვის;
2. სსიპ „შემოქმედებითი საქართველო“ გასცემს რეკომენდაციებს იმ ლიტერტურული სააგენტოების შესახებ, რომლებიც მზად არიან სტაჟიორების მისაღებად საზღვარგარეთ;
3. კონკურსში მონაწილეობისათვის კონკურსანტმა ელექტრონულ ფოსტაზე docs@creativegeorgia.ge უნდა წარმოადგინოს შემდეგი დოკუმენტები:

ა) ხელმოწერილი განცხადება - სსიპ „შემოქმედებითი საქართველოს“ დირექტორის მიერ დამტკიცებული ფორმის შესაბამისად;

ბ) სსიპ „შემოქმედებითი საქართველოს“ დირექტორის მიერ დამტკიცებული ფორმის შესაბამისად ხელმოწერილი სააპლიკაციო ფორმა, რომელსაც თან უნდა ერთვოდეს პროექტის ხედვა, რომელშიც ასახული უნდა იყოს თუ როგორ ესახება კონკურსში მონაწილე ორგანიზაციას ტრენინგების განხორციელება. პროექტის ხედვა ასევე უნდა მოიცავდეს სხვადასხვა ტიპის პრაქტიკულ სამუშაო ვიზიტებს გამომცემლობებში;

დ) განმცხადებელი ორგანიზაციის ამონაწერი რეესტრიდან;

1. საპროექტო განაცხადის განხილვის პროცესში, სსიპ „შემოქმედებიითი საქართველო“ იტოვებს დამატებითი დოკუმენტების მოთხოვნის უფლებას;
2. გამარჯვებული პროექტის ბიუჯეტით გათვალისწინებული თანხა ჩაირიცხება ორ ეტაპად: 80%-მდე ხელშეკრულების გაფორმების შემდგომ, ხოლო თანხის დარჩენილი 20%-ის ჩარიცხვა განხორციელდება, დაფინანსების მიმღების მიერ წარმოდგენილი პროექტის ფინანსური და შინაარსობრივი ანგარიშის შემოწმებისა და მიღება-ჩაბარების აქტის შედგენის შემდეგ. პროექტის ფინანსური და შინაარსობრივი ანგარიშის წარმოდგენის თარიღი განისაზღვრება ინდივიდუალურად, ბენეფიციართან გაფორმებული ხელშეკრულების საფუძველზე;
3. სსიპ „შემოქმედებითი საქართველო” არ აანაზღაურებს: პროექტის ფარგლებში, ხელშეკრულების გაფორმებამდე გაწეულ ხარჯს;
4. სსიპ „შემოქმედებით საქართველოს“ და სამინისტროს უფლება აქვთ შეზღუდვის გარეშე გამოიყენონ მხარდაჭერილი პროექტის ფარგლებში შექმნილი ინტელექტუალური საკუთრების ციფრული ან/და ნაბეჭდი ასლი, ნებისმიერი სახის აქტივობასა და სივრცეში;
5. კონკურსანტი უფლებამოსილია შეცვალოს წარმოდგენილი საპროექტო განაცხადი, ან/და დამატებით წარმოადგინოს დოკუმენტაცია, მხოლოდ კონკურსის ფარგლებში საპროექტო განაცხადების მიღების ვადის დასრულებამდე;

1. საპროექტო განაცხადი მიღებულად ითვლება მხოლოდ მას შემდეგ, რაც ელექტრონულად გამოგზავნილ საპროექტო განაცხადზე ელ.ფოსტიდან docs@creativegeorgia.ge განმცხადებელი მიიღებს დასტურს განაცხადის მიღების შესახებ;
2. საპროექტო განაცხადისა და თანდართული დოკუმენტაციის არასრულყოფილად წარმოდგენის შემთხვევაში, კონკურსანტს ხარვეზის აღმოსაფხვრელად განესაზღვრება 2 სამუშაო დღე, რომლის გამოუსწორებლობის შემთხვევაში წარმოდგენილი დოკუმენტაცია რჩება განუხილველი;

**მუხლი 3. კონკურსის ვადები**

1. საპროექტო განაცხადების მიღება ხდება 2022 წლის **11 მაისიდან - 6 ივნისის 18:00** **საათამდე;**
2. გამარჯვებული პროექტის დაფინანსებაზე გადაწყვეტილებას იღებს სსიპ „შემოქმედებითი საქართველოს“ დირექტორის ინდივიდუალური ადმინისტრაციულ-სამართლებრივი აქტით შექმნილი საკონკურსო კომისია, საპროექტო განაცხადის მიღების ვადის ამოწურვიდან 10 სამუშაო დღის ვადაში;
3. გამარჯვებულ კონკურსანტთან ხელშეკრულება გაფორმდება კომისიის მიერ გადაწყვეტილების მიღებიდან 5 სამუშაო დღის ვადაში;
4. ბენეფიციარისთვის თანხის გადარიცხვა ხორციელდება ხელშეკრულების გაფორმებიდან 5 სამუშაო დღის ვადაში;

1. კონკურსის შედეგები ქვეყნდება სსიპ შემოქმედებითი საქართველოს ვებ-გვერდზე - [creativegeorgia.ge](http://creativegeorgia.ge/cg), კომისიის მიერ გადაწყვეტილების მიღებიდან 5 სამუშაო დღის ვადაში;
2. პროექტით გათვალისწინებული აქტივობების / ტრენინგების დაწყება სავალდებულია არაუგვიანეს 2022 წლის 11 ივლისისა;
3. პროექტი უნდა დასრულდეს და საბოლოო ფინანსური და შინაარსობრივი ანგარიში წარმოდგენილი უნდა იქნეს არაუგვიანეს **2022 წლის 24 ოქტომბრისა.**

**მუხლი 4. პროექტის შერჩევის/შეფასებისკრიტერიუმები**

1. კონკურსის ფარგლებში რეგისტრირებულ საპროექტო განაცხადებს განიხილავს და შეაფასებს სსიპ „შემოქმედებითი საქართველოს“ დირექტორის ბრძანებით დამტკიცებული საკონკურსო კომისია;
2. საკონკურსო კომისიის მიერ პროექტების შეფასება ხორციელდება 30 ქულის ფარგლებში, შემდეგი კრიტერიუმების საფუძველზე:

|  |  |  |
| --- | --- | --- |
| N | შეფასების კრიტერიუმი | **ქულა** |
| 1 | პროექტის შესაბამისობა კონკურსის მიზანთან  | 0-10 |
| 2 | პროექტის მოსალოდნელი შედეგის გაზომვადობა (მდგრადობა) | 0-10 |
| 3 | ბიუჯეტის შესაბამისობა პროექტის მიზანთან მიმართებაში | 0-5 |
| 4 |  შესაბამისი პროექტების განხორციელების გამოცდილება  | 0-5 |
| სულ | **30** |

1. პროექტების შეფასების შედეგად, საკონკურსო კომისია იღებს შემდეგ გადაწყვეტილებას:

ა) პროექტის სრულად დაფინანსების შესახებ;

ბ) პროექტის ნაწილობრივ დაფინანსების შესახებ;

გ) პროექტის დაფინანსებაზე უარის თქმის შესახებ;

დ) პროექტის კორექტირების შესახებ.

1. საკონკურსო კომისია გადაწყვეტილებას იღებს იმ პროექტის დაფინანსების შესახებ, რომელიც ქულათა მეტ რაოდენობას დააგროვებს. თანაბარი ქულების დაგროვების შემთხვევაში უპირატესობა მიენიჭება კონკურსანტს, რომელიც პირველი და მე-2 კრიტერიუმების შეფასებით დააგროვებს ქულათა უფრო მაღალ ჯამს;

**მუხლი 5. საკონკურსო კომისია**

1. კონკურსის ფარგლებში რეგისტრირებული განცხადებების განხილვისა და შეფასების მიზნით, სსიპ „შემოქმედებითი საქართველოს“ დირექტორის ბრძანებით იქმნება საკონკურსო კომისია (შემდგომში - კომისია);
2. საკონკურსო კომისია განისაზღვრება 5 წევრით, რომელაგან ერთ-ერთი საქართველოს კულტურის, სპორტისა და ახალგაზრდობის სამინისტროს წარმომადგენელია;
3. კომისიის შემადგენლობაში შედიან კონკურსის თემატიკის შესაბამისი დარგის სპეციალისტები;
4. კომისია გადაწყვეტილებაუნარიანია, თუ სხდომას ესწრება წევრთა არანაკლებ ორი მესამედი;
5. კონკურსის ფარგლებში რეგისტრირებული განცხადებების განხილვასა და შეფასებას საკონკურსო კომისია ასრულებს განცხადებების მიღების ვადის ამოწურვიდან არაუგვიანეს 10 სამუშაო დღის ვადაში.
6. კომისიის წევრებს ელექტრონულ ფოსტაზე ეგზავნებათ ინფორმაცია სხდომის დღის წესრიგის, განხილვის ადგილის, თარიღის/დროისა და განსახილველი საკითხების შესახებ;
7. კომისიის თითოეული წევრი, ინდივიდუალურად აფასებს თითოეულ საპროექტო განაცხადს წინასწარ დადგენილი შეფასების კრიტერიუმების შესაბამისად ქულების მინიჭების საფუძველზე, საკუთარ შეფასებას ასახავს შეფასების დოკუმენტში და ელექტრონული ფოსტის საშუალებით უგზავნის სსიპ „შემოქმედებითი საქართველოს“ შესაბამის უფლებამოსილ პირს;
8. კომისიის სხდომის შედეგები ფორმდება სხდომის ოქმით, რომელსაც ხელს აწერს კომისიის თავმჯდომარე და კომისიის მდივანი;
9. საკონკურსო კომისიის მდივნის ფუნქციას ასრულებს საკონკურსო პროგრამების მენეჯერი;
10. საკონკურსო კომისიის თავმჯდომარე:

ა) ხელმძღვანელობს საკონკურსო კომისიის სხდომებს და მონაწილეობს კონკურსის ფარგლებში შემოსული განცხადებების განხილვა/შეფასებაში;

ბ) აკონტროლებს სხდომებისთვის საკონკურსო დოკუმენტაციისა და მასალების მომზადებას.

1. საკონკურსო კომისიის საქმიანობის ადმინისტრირებას ახორციელებს კომისიის მდივანი, რომელიც:

ა) უზრუნველყოფს საკონკურსო კომისიის სხდომების ჩატარებას, კომისიის თავმჯდომარეს უწევს დახმარებას თავის საქმიანობაში, კომისიის წევრებს ატყობინებს სხდომების ჩატარების დროსა და ადგილს, კომისიის წევრებისათვის ქმნის შესაბამის სამუშაო პირობებს და უზრუნველყოფს მათ საჭირო მასალებითა და დოკუმენტებით;

ბ) კონკურსის ფარგლებში განცხადებების მიღების ვადის ამოწურვის მომდევნო დღეს საკონკურსო კომისიის წევრებს სამსახურებრივი ელექტრონული ფოსტის საშუალებით უგზავნის რეგისტრირებულ განცხადებებს და შესაბამის დოკუმენტაციას;

გ) აწარმოებს საკონკურსო კომისიის სხდომების ოქმებს;

1. საკონკურსო კომისიის წევრი ვალდებულია, საკონკურსო კომისიის მიერ განცხადებების განხილვის დაწყებამდე განაცხადოს თვითაცილება, თუ არსებობს გარემოება, რომელმაც შეიძლება მას ხელი შეუშალოს რომელიმე განცხადების ობიექტურად შეფასებასა და გადაწყვეტილების მიუკერძოებლად მიღებაში;
2. თუ საკონკურსო კომისიის წევრი არ განაცხადებს თვითაცილების შესახებ და აღნიშნულის შესახებ კონკურსის მიმდინარეობისას გახდება ცნობილი, მისი შეფასება მოცემული განცხადების შესახებ არ იქნება გათვალისწინებული საბოლოო გადაწყვეტილების მიღებისას;
3. საკონკურსო კომისიის წევრები ვალდებულნი არიან დაიცვან კონფიდენციალობა და არ გაამჟღავნონ კონკურსის მიმდინარეობასთან დაკავშირებული ინფორმაცია, საკონკურსო კომისიის მუშაობის შედეგების ოფიციალურ გამოქვეყნებამდე.

**მუხლი 6 . დაფინანსებულ პროექტში ცვლილებების განხორციელება**

1. პროექტის განმახორციელებელ პირთან დადებულ ხელშეკრულებაში ნებისმიერი ცვლილების/ან ვადაზე ადრე შეწყვეტის პირობები განისაზღვრება ამავე ხელშეკრულებით. ხელშეკრულებაში ცვლილების შეტანის სურვილის თაობაზე, მხარეები ერთმანეთს მიმართავენ წერილობით, რაზეც შესაბამისი პასუხი უნდა გაიცეს 3 სამუშაო დღის ვადაში;
2. იმ შემთხვევაში, თუ პროექტის განმახორციელებელი პირის მიერ მოთხოვნილი ცვლილებები ითვალისწინებს ხელშეკრულებით დაფინანსებული პროექტის ფორმატის ან/და შინაარსის იმგვარ ცვლილებას, რაც არსობრივად ეწინააღმდეგება ან/და არ არის თავსებადი თავდაპირველ საკონკურსო პირობებთან, სსიპ „შემოქმედებითი საქართველო“ უფლებამოსილია, მიზანშეუწონლობის მოტივით უარი განაცხადოს ხელშეკრულებაში ცვლილების შეტანაზე;
3. ხელშეკრულების დანართით განსაზღვრულ ხარჯთაღრიცხვაში პუნქტთაშორისი ცვლილებები დასაშვებია ხარჯთაღრიცხვის 10%-ის ფარგლებში და საჭიროებს მხოლოდ სსიპ „შემოქმედებითი საქართველოს“ დროულ ინფორმირებას, გარდა შრომის ანაზღაურებისა და წარმომადგენლობითი ხარჯების მუხლებში თანხების დამატებისა. ხარჯთაღრიცხვაში სხვა ნებისმიერი ცვლილება საჭიროებს სსიპ „შემოქმედებითი საქართველოსგან“ წინასწარ წერილობითი შეთანხმების მოპოვებას შესაბამისი დასაბუთების წარდგენით. ამასთან, ახალი ხარჯების მოცულობა არ უნდა აღემატებოდეს ხელშეკრულების მთლიანი ღირებულების 10%-ს და ასევე არ უნდა იწვევდეს ხელშეკრულების მთლიანი ღირებულების ზრდას;
4. ხელშეკრულებაში ცვლილების შეტანა ფორმდება წერილობით.

**მუხლი 7. პროექტის შესრულების მონიტორინგი**

1. ბენეფიციარი ვალდებულია საანგარიშო პერიოდის ბოლოს სსიპ „შემოქმედებითი საქართველოს“ დირექტორის მიერ დამტკიცებული ფორმის შესაბამისად წარმოადგინოს პროექტის ფარგლებში განხორცილებული აქტივობებისა და გაწეული ხარჯების დოკუმენტური ანგარიში;

2. პროექტის მონიტორინგი მოიცავს ფინანსურ და შინაარსობრივ მონიტორინგს:

- ფინანსური მონიტორინგი გულისხმობს ხელშეკრულების ფარგლებში სსიპ „შემოქმედებითი საქართველოს“ მიერ გადარიცხული თანხის ხარჯის შესაბამისობის დადგენას პროექტის ბიუჯეტთან;

- შინაარსობრივი მონიტორინგი გულისხმობს ხელშეკრულებით დაგეგმილი აქტივობების შესრულების ანგარიშის შემოწმებას;

- პროექტის მონიტორინგის ფარგლებში, სსიპ შემოქმედებითი საქართველოს წარმომადგენელი უფლებამოსილია ნებისმიერ დროს მოითხოვოს პროექტის მიმდინარეობის შესახებ ინფორმაცია, დაესწროს პროექტის ფარგლებში მიმდინარე აქტივობებს (ტრენინგებს, ლექციებს), გასცეს რეკომენდაციები და მითითებები დაფინანსებული პროეტის ფარგლებში სხვადასხვა საკითხებზე (მაგალითად: სტაჟიორთა შერჩევის პროცედურა, უცხოელი ექსპერტის ჩართულობა და სხვა).

3. პროექტის განმახორციელებელი პირის მიერ წარმოდგენილი ანგარიშის საფუძველზე, ფორმდება მიღება-ჩაბარების აქტი, რომელსაც ხელს აწერს საკონკურსო პროგრამების მენეჯერი (ადასტურებს განხორციელებული პროექტის თემატურ და შინაარსობრივ შესაბამისობას ხელშეკრულების საგანთან), ფინანსური მენეჯერი (ადასტურებს ფაქტიურად გაწეული ხარჯების ფინანსური დოკუმენტაციის შესაბამისობას ხელშეკრულებით განსაზღვრულ ხარჯთაღრიცხვასთან) და პროექტის განმახორციელებელი პირი.

4. მიღება-ჩაბარების აქტი წარმოადგენს სსიპ შემოქმედებითი საქართველოს მხრიდან ანგარიშსწორების საფუძველს, რომელიც ხორციელდება მიღება-ჩაბარების აქტის გაფორმებიდან არაუგვიანეს 5 სამუშაო დღის ვადაში. შესაძლებელია ანგარიშსწორების განსხვავებული პირობის დადგენა (წინასწარი ანგარიშსწორების შემთხვევაში), რაც აისახება მხარეებს შორის გაფორმებული ხელშეკრულების პირობებში.

საკონტაქტო ინფორმაცია

კონკურსთან დაკავშირებული კითხვების შემთხვევაში, ასევე იმ შემთხვევაში, თუ წარდგენილ განაცხადზე დასტური არ მიიღეთ ერთ სამუშაო დღეში, გთხოვთ, დაგვიკავშირდეთ ელ. ფოსტის მეშვეობით შემდეგ მისამართზე: **ngadilia@creativegeorgia.ge****;**

საკონტაქტო ტელ: +995 555 383029